宿田家
作者：唐彥謙
朝代：唐

paragraphs: 落日下遙峰，荒村倦行履。
停車息茅店，安寢正鼾睡。
忽聞扣門急，云是下鄉隸。
公文捧花柙，鷹隼駕聲勢。
良民懼官府，聽之肝膽碎。
阿母出搪塞，老脚走顛躓。
小心事延欵，□餘糧復匱。
東鄰借種雞，西舍覓芳醑。
再飯不厭飽，一飲直呼醉。
明朝怯見官，苦苦燈前跪。
使我不成眠，爲渠滴清淚。
民膏日已瘠，民力日愈弊。
空懷伊尹心，何補堯舜治。